**Gruppeledelsens beretning, 2019**

*Punkt B i dagsordenen.*

Året 2018 har været et spændene og travlt år for Nørre Alslev spejderne. Pr. 1. januar 2019 havde gruppen 102 medlemmer, dette gør os til en af de største grupper på Lolland og Falster, og vi er nu i gang med det femte år i træk med et medlemstal over 100. Det er dejligt at være mange spejdere, men det er ikke et mål i sig selv at være mange. Det er vigtigt for os at lave noget spejderarbejde af kvalitet. Vi vil gerne fastholde vores spejdere så længe som muligt, og give dem gode oplevelser og store udfordringer, som de kan vokse og blive klogere på sig selv af.

2018 var et travlt år for alle grenene, der har været mange spejderture og fællesarrangementer. Året startede med en nytårsparade, om eftermiddagen med fakkeloptog. En kold tur Søen rundt i Maribo, Olandiske lege i Holeby. Troppen var på tur, hvor personlig udvikling var i centrum. Der var Sct. Georgs dag, hvor spejderne aflagde spejderløfte. Der var Sov-ude-dag, hvor spejderne med forældre kunne komme op og sove i telte hos spejderne, så forældrene også får glæde af friluftslivet, det var i forbindelse med arbejdsdagen, tak for hjælpen med alt det der blev lavet den dag. Der var gruppetur i Kristi Himmelfartsferien, hvor temaet var ”På tur i Danmarks historien”, her oplevede spejderne alle tidsaldre på en weekend og de store havde en dejlig aftentur til Domkirken. Søspejderne var på Pinsetogt. Mikroerne og minierne var til mikro-minidag i Nykøbing og søspejderne deltog i Vild med Vand i Stubbekøbing. Vi skulle have tændt Sct. Hans bålet i mosen, men måtte droppe det pga. af afbrændingsforbuddet, men vi gør det forhåbentligt i år. Så var der jo sommerlejrene, som er et helt kapitel for sig. I 2018 var hele gruppen fra mikro til klan, både land og sø på Vipporetten på Ovstrup Spejdercenter. Vi skulle fejre divisionens 100 års jubilæum. Der deltog 64 spejdere og ledere fra os. Der var mange gode oplevelser på lejren, hvor søspejderne havde en meget besøgt aktivitet. Vores gruppe tændte Vippefyret, fra en båd – det var aldrig set før. Der var jubilæumsdag i Nykøbing og et fedt lejrbål om aftenen. Søspejderne tog videre ud på sommertogt til bl.a. Kragenæs. Landklanen tog til Litauen for at fejre deres 100års jubilæum, det var en kulturoplevelse ud over det sædvanlige, specielt opvasken. Sommerlejrene er altid årets højdepunkt, hvor spejderne bliver udfordret mere end til de ugentlige møder, og sommerlejrene gav en masse nye udfordringer og oplevelser til spejderne.

I august måned havde vi sommeroprykning. Og så nåede vi lige at fejre gruppens 43 års fødselsdag. I årets løb har der også været grenture, gåture, juleture, sejlture og ikke mindst de ugentlig møder, hvor meget spejderlæring foregår.

Søspejderne fik i 2018 indviet deres nye båd, efter lang tids venten. Den blev døbt Rita, efter vores tidligere gruppeleder, som desværre døde i 2018. Det var hendes mand Benny som døbte den, Benny som startede søspejderarbejdet i gruppen i 1990. Det er vigtigt at vi som gruppe husker at vi består af to afdelinger. Vi er én spejdergruppe der udbyder to typer spejderarbejde, nemlig søspejd og landspejd. Det er vigtigt at vi kan tilbyde begge dele og er glade for at vi har muligheden for det, da et bredt spejderarbejde giver mere værdi.

Som I kan høre er vi en gruppe med et højt aktivitetsniveau. Det er vigtigt at spejderne deltager på turene, og bliver udfordret og lærer forskellige metoder til at begå sig i livet. Spejder er nemlig personligt udviklende. Derfor har vi også i år haft spejdere på kursus i patruljeledelse. Det er dejligt at spejderne ønsker at blive bedre og sætte sig nye personlige mål.

I 2017 startede vores samarbejde med Børnehaven Møllegården, det går fint og vi mærker ikke meget til dem i det daglige. I 2018 købte vi nabogrunden og spejderne har på deres møder kommet med forslag til hvad der skal være i Spejderskoven og Spejderhaven, vi håber at kunne indvie området i 2020, og håber at området kan give mange spændende spejderoplevelser fremover.

Jeg vil gerne præsentere de enkelte grene og ledere.

**Gruppeledelsen:** Joan er gruppeleder med ansvaret for lederudvikling og det daglige spejderarbejde. Jens er gruppeassistent og står bl.a. for materialerne på havnen.

**Familiespejd:** Randi er stoppet som leder, men Joan kører det videre. De holder møde hver anden søndag, og er ude på de fleste møder. Der er 4 spejdere, og så deres forældre.

**Mikro:** Tania, Egon, Martin A og Joan er lederne Laurits-Emil og Sebastian hjælper til. Der er 8 spejdere. Og det går rigtig godt.

**Mini:** Per, Martin A, Emma og Pauline er ledere. Pauline er for tiden på efterskole. Der er 17 spejdere. Det er nogle super gode spejdere, som er meget engageret i spejderarbejdet.

**Junior:** Martin A, Mads og Tania er ledere. Der er 10 juniorer og arbejdet kører godt, de tager mærker og deltager i forskellige ture.

**Landtrop:** Martin A er leder, og Joan hjælper til. Der er 16 spejdere, og de er meget engageret i spejderarbejdet. Deltager i mange ture og er meget selvhjulpne.

**Søtrop:** Mikkel og Danny er ledere. Der er 6 spejdere. Det går godt med søspejderne, som bruger meget tid på havnen.

**Landklan:** Martin A er leder. Der er 20 spejdere, som er spredt rundt om i landet, de deltager dog i gruppens fællesarrangementer. De yngste klanspejdere har møde om onsdagen.

**Søklan:** Mette er leder, der er 10 spejdere, spredt rundt om i hele landet. Der er møde om onsdagen, for dem som kan komme.

Derudover har vi også nogle ledere som ikke er koblet på nogen bestemt gren, det er: Maiken, Henrik, Martin S og Henriette.

Det er de samme ledere der går igen år efter år. Vi har de senere år haft en meget stabil lederstab. I år kan vi fejre at Mikkel Riber har 15 års lederjubilæum, Jens har 20 års lederjubilæum, Per har 20 års jubilæum i gruppen, Henrik har 25 års jubilæum i gruppen og personligt har jeg selv 20 års jubilæum som mikroleder og 10 års jubilæum som gruppeleder i år. Tillykke med alle jubilæerne og tak for det store arbejde I yder.

Året 2019 byder på mange spændene spejderoplevelser, se i programmet og deltag på de fantastiske ture, specielt sommerlejrene kan man glæde sig til.

Jeg vil gerne takke Alex, Egon og Per for at holde de ydre forhold i spejdercentret på et højt niveau og hjælpe med at skaffe det vi lige står og mangler.

Jeg vil gerne takke Jens, Mikkel, Danni, Mette og søklanen for deres store arbejde med at holde vores både i god stand til glæde for spejderne ikke kun her i gruppen, men også for andre grupper i vores division.

Jeg vil gerne takke Martin A for at holde styr på vores materialerum og for arbejdet med den nye hjemmeside og meget mere.

Jeg vil gerne takke Sheila for sit store arbejde i børneungesamrådet og folkeoplysningsudvalget, som har været til gavn for spejderarbejdet i vores kommune - tak for is på Vipporetten, der blev alle overrasket.

Jeg vil gerne takke divisionsledelsen for det arbejde som de laver.

Generelt vil jeg takke alle lederne for det store stykke arbejde som I yder til glæde for spejderne, både på de ugentlige møder og på turene. Uden lederne var der ikke noget spejderarbejde i Nørre Alslev. Husk at lederne er frivillige og ikke får penge for alle de timer, som de ligger i spejderarbejdet.

Jeg vil gerne takke forældrene for den gode opbakning vi får, og tak for lån af jeres søde børn. Jeg vil gerne takke for det gode samarbejde i bestyrelsen og i vores forretningsudvalg.

Og husk endelig vores motto: *det er sjovt at være spejder*.

*Joan Andersen, Gruppeleder for Nørre Alslev spejderne*